การประชุม เรื่องการเตรียมตัวรับผลกระทบ ของการเปลี่ยนแปลงสภาพภูมิอากาศ ที่กรุงเทพมหานคร
นักวิทยาศาสตร์และเจ้าหน้าที่จาก 10 ประเทศในเอเชีย ที่มาร่วมการประชุม เรื่องการเตรียมตัวรับผลกระทบ ของการเปลี่ยนแปลงสภาพภูมิอากาศ ที่กรุ
ศูนย์ความพร้อมรับสถานการณ์ภัยพิบัติและคณะกรรมการระหว่างรัฐบาลว่า ด้วยการเปลี่ยนแปลงสภาพภูมิอากาศ ของสหประชาชาติหรือ IPCC จัดการประชุมนี้ เพื่อประเมินความเสี่ยงและลดความเสียหายที่อาจจะเกิดขึ้น นักวิทยาศาสตร์ที่ร่วมการประชุมกล่าวว่าขณะที่รัฐบาลบางประเทศ อย่างเวียดนาม ขอให้กระทรวงทบวงกรมต่างๆ ร่วมมือกันในการรับมือกับปัญหาต่างๆที่เกิดจากการที่ระดับน้ำทะเลสูงขึ้นนั้น แต่หลายประเทศในเอเชียยังล้าหลัง ในการดำเนินงานเรื่องนี้คณะกรรมการ IPCC เตือนว่า เมืองใหญ่ๆ หลายเมืองทั่วเอเชียรวมทั้ง กรุงดักคะ กรุงมะนิลา และกรุงเทพมหานคร มีความเสี่ยงต่อการที่ระดับน้ำทะเลสูงขึ้นและพายุที่ร้ายแรงขึ้น อย่างในกรุงเทพมหานครนั้น มีการเตือนว่า ประชาชนนับล้านคน อาจถูกกระทบกระเทือนจากน้ำท่วมหนักภายในปี2593 หรือในอีกราว 40 ปีข้างหน้า หากไม่มีการดำเนินงานโดยเร็วเพื่อลดปัญหานั้น ขณะเดียวกันผู้อำนวยการองค์การอนามัยโลก มาร์กาเร็ท ชาน เตือนว่า การเปลี่ยนแปลงสภาพภูมิอากาศกำลังจะเป็นภัยคุกคามใหญ่หลวงต่อสาธารณสุข และว่าประชาชนในประเทศ กำลังพัฒนาจะถูกกระทบกระเทือนหนักที่สุด นักวิทยาศาสตร์และเจ้าหน้าที่จาก10 ประเทศในเอเชีย ที่กำลังประชุมกันในกรุงเทพมหานครเพื่อพิจารณาเรื่องการเตรียมตัว รับสถานการณ์ด้านสภาพอากาศที่รุนแรงสูง คาดกันว่าขณะที่โลกร้อนขึ้น จะส่งผลให้เกิดภัยพิบัติด้านสภาพอากาศ อย่างเช่นน้ำท่วมหนักพายุเขตร้อนที่รุนแรงขึ้น และความแห้งแล้งร้ายแรง ผู้เชี่ยวชาญที่เสนอรายงานต่อที่ประชุมที่ศูนย์ความพร้อมรับสถานการณ์ภัยพิบัติ ร่วมกับคณะกรรมการระหว่างรัฐบาลว่าด้วยการเปลี่ยนแปลงสภาพภูมิอากาศ ของสหประชาชาติจัดขึ้น กล่าวว่าเป็นเรื่องสำคัญอย่างยิ่ง ที่บรรดาผู้กำหนดนโยบาย จะต้องร่วมมือและประสานงานกัน ในการหาทางลดความเสี่ยงและเตรียมตัวพร้อมรับสถานการณ์ ก่อนหน้านี้ ผู้สื่อข่าว VOA รายงานจากสำนักงานใหญ่องค์การอนามัยโลก นครเจนีวา ว่าผู้อำนวยการองค์การอนามัยโลก Margaret Chan แสดงความผิดหวังที่ไม่มีความตกลงออกมาเป็นชิ้นเป็นอัน ในเรื่องความเปลี่ยนแปลงสภาพภูมิอากาศ ในการประชุมที่กรุงโคเป็นฮาเก็นเมื่อเดือนธันวาคม แต่เธอกล่าวว่า มีการดำเนินงานที่สำคัญ ซึ่งเธอเชื่อว่าจะส่งผลให้มีข้อตกลงเพื่อหยุดยั้ง หรือหน่วงเหนี่ยวการเปลี่ยนแปลงสภาพภูมิอากาศในที่สุด ผู้อำนวยการองค์การอนามัยโลกกล่าวว่าความสัมพันธ์เกี่ยวโยง ระหว่างการเปลี่ยนแปลงสภาพภูมิอากาศ กับสุขภาพนั้นเห็นได้ชัด และยกตัวอย่างว่า ประชาชนหลายล้านคน จะประสบปัญหาน้ำมากเกินไปหรือไม่ก็น้อยเกินไป อุทกภัยใหญ่โตอาจคร่าชีวิตคนเป็นจำนวนมากโรคภัยไข้เจ็บ ที่มากับน้ำท่วมสกปรกเป็นพิษ อาจทำให้คนเสียชีวิตเป็นจำนวนมากได้และยังผลเสียหายต่อพืชผลได้ ขณะเดียวกันบางพื้นที่ที่ฝนไม่ตกต้องตามฤดูกาล มีน้ำน้อยเกินไป เกิดความแห้งแล้งยาวนานก็จะส่งผลกระทบต่อการเพาะปลูกพืชพันธุ์ธัญญาหารต่างๆ เช่นกัน ผู้อำนวยการองค์การอนามัยโลกกล่าวว่ามีการคาดการณ์กันว่า ในอีก 20-30 ปีข้างหน้า หากสถานการณ์ยังคงทรุดลงต่อไป การผลิตภาคเกษตรกรรม และการกสิกรรมเพื่อยังชีพในอัฟริกาจะลดลงมากถึง50 % หากเป็นไปตามนั้นจริง ก็จะเกิดการขาดแคลนอาหารอย่างหนัก และความอดอยากหิวและการขาดสารอาหารอย่างร้ายแรงและเรื้อรัง นักวิทยาศาสตร์กล่าวว่าการร้อนขึ้นของโลกจะค่อยเป็นค่อยไป แต่ปรากฏการณ์ด้านสภาพอากาศที่รุนแรงจะบ่อยขึ้นและร้ายแรงขึ้น และส่งผลลุ่มลึกปัญหาต่างๆ ที่มีอยู่จะซ้ำร้ายยิ่งขึ้นไปอีก และจะเป็นเรื่องลำบากยากยิ่ง ในการจัดการรับมือกับภาระที่เพิ่มขึ้นมาเนื่องจากโรคภัยไข้เจ็บ และประเทศกำลังพัฒนาและประเทศยากจนจะกระทบกระเทือนมากที่สุด